FORSKRIFT OM ORDENSREGLEMENT FOR SKOLENE I KRISTIANSUND KOMMUNE

Denne forskriften er vedtatt av Hovedutvalg for barnehage, skole og kultur den 06.05.20 og trer i kraft fra 01.06.20.

**I.Innledning**

**§ 1 Hjemmel**

Med hjemmel i lov 17. juli 1998 nr. 61 om grunnskolen og den videregående opplæringen (opplæringsloven) § 9A-10, med vedtak i Hovedutvalg for skole, barnehage og kultur (sak 14/20), fastsettes forskrift om felles ordensreglement for skolene i Kristiansund

**§ 2 Formål**

Kristiansundsskolen har som hovedmål at barn og unge skaper og lever meningsfylte liv. Skolen skal gi elevene de beste muligheter for læring og personlig utvikling. Skolen skal være et sted der alle trives og får muligheten til å prestere og bidra.

**§ 3 Virkeområde**

Ordensreglement gjelder alle grunnskoler og kan ikke fravikes. Reglementet for orden og oppførsel beskriver hvilke tiltak som kan brukes ved brudd på reglene og fremgangsmåten når slike saker skal behandles (saksbehandlingsregler).

I tillegg til de kommunale ordensregler kan den enkelte skole lage regler tilpasset de lokale forhold. Lokale skoleregler må være innenfor rammen av det kommunale reglementets hjemmel i opplæringsloven § 9A-10. Rektor fastsetter eventuelle lokale ordensregler etter høring i skolens ulike organer.

Ordensreglene gjelder for elevene i skoletiden, på skolens områder, på skoleturer/ekskursjoner/arrangementer i skolens regi og på skolevei/skoleskyss så langt den enkelte skole gjøres kjent med ureglementerte forhold, også det som skjer i det digitale rom.

SFO og leksehjelp er ikke en del av skoletiden, og vil dermed ikke omfattes av skolens regler. SFO bør opprette sitt eget ordensreglement og det bør utarbeides regler for leksehjelpen. På en del av områdene kan slike regler samsvare med regler for skolen, men det er f.eks. ikke hjemmel for bortvisning fra SFO eller leksehjelp. De andre reglene om skolemiljø i Opplæringslovens kap. 9A gjelder også for SFO og leksehjelpen.

Skolen plikter å gjøre ansatte, elever og foresatte kjent med dette ordensreglementet.

**II Regler og konsekvenser ved regelbrudd**

Kristiansundsskolen skal gi elevene de beste muligheter for læring og utvikling. Alle må derfor bidra til å skape et trygt og godt skolemiljø for både elever og ansatte ved å følge vanlige regler for hvordan man oppfører seg.

**§ 4 Regler for orden**

Elevene i Kristiansundsskolen skal:

* møte presis til timer og avtaler
* møte forberedt til opplæringen
* gjøre skolearbeidet til avtalt tid
* ha med nødvendig utstyr
* holde orden med skolesaker/utstyr. Avtale om lån av iPad og PC er en del av skolenes ordensreglement.

**§ 5 Regler for oppførsel**

Elevene i Kristiansundsskolen skal:

* følge klassens/skolens egne regler
* være til stede i undervisningstimene
* holde arbeidsro i timene
* vise hensyn og respekt for medelever, ansatte og andre som de møter i skolehverdagen
* rette seg etter beskjeder fra ansatte
* ta vare på alt som tilhører skolen og følge skolens regler for bruk av hjelpemidler og annet spesialutstyr
* vise digital dannelse og nettvett og følge skolens regler for bruk av mobiltelefoner og digitalt utstyr.

Skolen aksepterer ikke at noen:

* utsetter medelever eller voksne i skolemiljøet for krenkende ord eller handlinger som mobbing, diskriminering, psykisk eller fysisk vold, rasisme, trakassering eller utestenging på skolen, skoleveien eller i det digitale rom
* fusker i skolearbeidet
* tar med eller benytter gjenstander som kan skade personer, bygning eller inventar på skolens område
* bruker sykkel, rollerblades, skateboard, sparkesykkel e.l. på skolens område i skole- og SFO-tiden uten tillatelse.
* forlater skolens område uten tillatelse
* bruker tobakk, snus eller e-sigaretter
* har med, bruker eller er påvirket av alkohol, narkotika eller andre rusmidler
* forstyrrer undervisningen
* bruker ansiktsdekkende plagg i undervisningssituasjoner
* Filmer, tar bilde eller lydopptak av andre elever eller ansatte ved skolen uten tillatelse fra elevene, deres foresatte, de ansatte ved skolen og/eller skolens ledelse. Det samme gjelder for deling av film/bilder/lydopptak. Filming, fotografering eller lydopptak skal kun foregå i undervisningsøyemed. Film/bilder/lydopptak skal ikke benyttes til annet enn det som er avtalt, og skal ikke publiseres på sosiale nettverk.

**§ 6 Konsekvenser ved regelbrudd**

Alle konsekvenser ved regelbrudd skal være av en slik art at eleven forstår hvilke regler som er brutt og hvorfor skolen må reagere på dette. Eleven skal, hvis det er mulig, får anledning til å gjøre opp for seg.

Kristiansundsskolen vil normalt benytte følgende sanksjoner ved regelbrudd:

1. tilsnakk
2. anmerkning
3. skriftlig advarsel til elev
4. kontakt med foresatte
5. skriftlig melding til foresatte
6. pålegg om oppgaver for å rett opp skade som er påført skolens eiendom eller eiendeler (rydde søppel, vaske gulv, fjerne tagging og lignende)
7. tilstedeværelse på skolen før eller etter skoletid i forbindelse med samtaler eller for å utføre pålagte oppgaver
8. beslaglegge farlige gjenstander som kan benyttes til å utøve skade på andre
9. sette ned karakter i orden og/eller oppførsel etter gjentatte regelbrudd dersom foresatte på forhånd er varslet, jfr. forskrift til opplæringsloven § 3-5 til § 3-7. Ved særlig grove enkelthendelser kan også karakter settes ned, jf. forskrift til opplæringsloven § 3-5.
10. bortvisning fra undervisningen for enkelttimer (inntil to timer) eller bortvisning for resten av dagen (opplæringsloven § 9A-11)
11. bortvisning fra undervisningen inntil tre dager (gjelder kun 8. – 10. trinn, opplæringsloven § 9A-11)
12. bytte klasse midlertidig eller permanent
13. i helt spesielle tilfeller kan kommunen vedta et midlertidig eller permanent skolebytte (opplæringsloven § 8-1)

**§ 7 Presisering av regelverket**

**§ 7.1 Fravær**

Elevene har rett og plikt til grunnskoleopplæring. Ved sykdom skal skolen ha beskjed så raskt som mulig gjennom digital meldingsbok.

Gjentatt ugyldig fravær er brudd på ordens- og oppførselsreglementet og skal tillegges vekt når ordens- eller oppførselskarakter fastsettes. Hovedgrunnlaget skal være orden og oppførsel siste halvåret. Elevens foresatte skal varsles ved ugyldig fravær, både ved gjentatt forsentkomming og annet fravær for å få klarlagt årsaker til dette fraværet.

Når det er forsvarlig, kan skolen etter søknad gi den enkelte elev permisjon i inntil 10 dager (opplæringsloven § 2 – 11).

**§ 7.2 Vurdering av orden og oppførsel**

Vurdering i orden og oppførsel gjøres etter reglene om orden og oppførsel i dette reglementet, jfr. §§ 4 og 5. Elevens orden og oppførsel kan ikke vurderes ut fra andre vurderingsgrunnlag enn dette. Karakterene i orden og oppførsel vil vanligvis bli satt ned ved gjentatte brudd på en eller flere regler. Karakterene kan også settes ned ved enkelthendelser dersom regelbruddet er et spesielt grovt brudd på reglementet (forskrift til opplæringsloven § 3-5).

I vurderingen av orden og oppførsel skal det tas hensyn til elevens forutsetninger (forskrift til opplæringsloven § 3-5).

**§ 7.3 Bortvisning**

Bortvisning er den mest alvorlige sanksjonen for grunnskole og kan bare brukes i de mest alvorlige tilfellene eller ved gjentatte brudd på ordensreglementet.

Elever på 1. – 7. trinn kan vises bort fra undervisningen for enkelttimer (inntil to timer) eller for resten av skoledagen. Det kreves tilsyn av eleven. Bortvisning inntil to timer kan delegeres lærer og krever ikke enkeltvedtak etter forvaltningsloven. Bortvisning resten av dagen, eller bortvisning inntil tre dager (kun for 8. – 10. trinn) krever enkeltvedtak fattet av rektor. Foresatte til elever på 1. – 7. trinn skal varsles før det blir satt i verk bortvisning for resten av dagen.

Elever som gjentatte ganger kommer for sent eller forstyrrer undervisningen, kan i konkrete situasjoner og ut ifra en total vurdering av både eleven og situasjonen, vises bort fra klassen/gruppen for resten av timen, jfr. § 6 i reglementet.

Elever som truer med vold eller utøver vold kan vises bort fra undervisningen eller skolen. Lengden av bortvisningstiden vil avhenge av elevens alder, jfr. opplæringsloven § 9A-11, samt alvoret i situasjonen.

Før vedtak om bortvisning, skal skolen ha vurdert andre tiltak.

**§ 7.4 Beslag av gjenstander**

På skolens område er det ikke tillatt med gjenstander som kan benyttes til å skade andre, hvis ikke gjenstanden skal benyttes til andre lovlige formål. Gjenstandene kan beslaglegges av skolen. Ulovlige gjenstander overleveres politiet.

Andre beslaglagte gjenstander overleveres til eleven etter skoletid (samme dag).

**§ 7.5 Rusmidler**

Tobakk, snus, e-sigaretter, alkohol, narkotika eller andre rusmidler er ikke tillatt i skoletiden. Skolen skal beslaglegge rusmidlene. Tobakk, snus, e-sigaretter og alkohol overlates til foresatte, ulovlige rusmidler til politiet.

**§ 7.6 Bruk av ansiktsdekkende plagg**

Ansiktsdekkende plagg er ikke tillatt for elever eller ansatte i undervisningssituasjoner.

**§ 7.7 Skade/hærverk**

Ved skade eller hærverk på skolens bygninger og eiendeler kan eleven i tillegg til å bli ilagt sanksjoner etter dette reglementet, også bli erstatningsansvarlig (skadeerstatningsloven § 1-1). Foresatte kan bli erstatningsansvarlige etter skadeerstatningslovens regler.

Eleven kan gis anledning til å utbedre skadene selv dersom dette anses hensiktsmessig.

**§ 8 Straffbare forhold**

Det må påregnes at skolen melder straffbare forhold til politiet. Elevens foresatte skal så raskt som mulig varsles muntlig, samtidig som politiet anmodes om bistand. Foresatte skal uansett varsles skriftlig om det er søkt om politiets bistand. Dersom den fornærmende er medelev, skal fornærmede/fornærmedes foresatte få uttale seg før skolen tar stilling til om skolen vil anmelde forholdet. Når skolen anmelder på vegne av elev eller ansatt, kan fornærmede bli innkalt til et fornærmedeavhør hos politiet.

**§ 9 Fremgangsmåte ved vedtak om tiltak og sanksjoner**

Eleven har rett til å uttale seg til den som treffer avgjørelsen før det besluttes sanksjoner eller treffes vedtak som nevnt under § 6.

Ved alvorlige eller gjentatte regelbrudd (Jfr. §§ 4 og 5) der det er aktuelt med sanksjoner som nevnt i § 6 punktene h – l, skal det fattes vedtak etter forvaltningsloven § 2. Elevens foresatte skal varsles og ha rett til å uttale seg før vedtak fattes.

Vedtaket kan påklages av foresatte etter forvaltningslovens § 28. Fristen for å klage er tre uker fra det tidspunkt de foresatte har mottatt enkeltvedtaket, jfr. forvaltningsloven § 29. En eventuell klage kan rettes til skolen som har fattet enkeltvedtaket. Dersom skolen ikke gir klager medhold, sender skolen klagen til Fylkesmannen i Møre og Romsdal, som er endelig klageinstans.

På grunn av det korte tidsperspektivet ved bortvisning må skolen vanligvis tillate muntlig klage på slike enkeltvedtak, f.eks. per tlf. Dette kan være nødvendig for å gi elever og foreldre en reell klagerett i bortvisningssaker. Skolen må da nedtegne klagen skriftlig. jf. forvaltningsloven § 32.

Sanksjoner kan bare benyttes overfor den eller de eleven som har gjort seg skyldig i brudd på ordensreglementet. Kollektiv avstraffelse er ikke tillatt.

Skolen kan ikke benytte andre sanksjoner enn de som er omtalt i dette reglementet.